วางกฎรับฟิวเจอร์สที่ต้องหยุดซื้อขายวันสุดท้าย
ตลาดอนุพันธ์  ประกาศแนวทางการปฏิบัติงานสำหรับสัญญาโกลด์ฟิวเจอร์ส และซิลเวอร์ฟิวเจอร์ส
25 ต.ค. 2554

ตลาดอนุพันธ์  ประกาศแนวทางการปฏิบัติงานสำหรับสัญญาโกลด์ฟิวเจอร์ส และซิลเวอร์ฟิวเจอร์ส 
กรณีที่ต้องหยุดทำการในวันซื้อขายสุดท้ายของสัญญาหรือวันก่อนหน้า จะใช้ราคาอ้างอิงจากตลาดลอนดอนในวันสุดท้ายที่เปิดซื้อขายเพื่อการชำระราคาครั้งสุดท้ายของสัญญาที่หมดอายุนั้น  นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือTFEX กล่าวว่า ตลาดอนุพันธ์ยังเปิดให้บริการซื้อขายตามปกติ  อย่างไรก็ตามได้เตรียมแนวทางการปฏิบัติงานของสัญญาโกลด์ฟิวเจอร์ส และซิลเวอร์ฟิวเจอร์ส กรณีต้องหยุดทำการในวันซื้อขายวันสุดท้ายของสัญญาหรือในวันก่อนหน้า เป็นการประกาศให้ผู้ลงทุนและผู้ที่เกี่ยวข้องได้ทราบแนวปฏิบัติและดำเนินการในส่วนต่างๆในแนวทางเดียวกัน 
ตัวอย่างเช่น หากสัญญาโกลด์ฟิวเจอร์ส และซิลเวอร์ฟิวเจอร์สที่จะสิ้นสุดอายุในเดือนต.ค.ที่จะถึงนี้ หากเกิดความจำเป็นที่ต้องหยุดทำการในวันซื้อขายวันสุดท้ายของสัญญาดังกล่าวหรือในวันก่อนหน้า  TFEX จะใช้ราคาจากตลาดลอนดอนในวันที่ตลาดอนุพันธ์เปิดซื้อขายล่าสุดเป็นราคาอ้างอิงเพื่อใช้ในการคำนวณราคาการชำระราคาครั้งสุดท้าย (Final Settlement Price) และใช้อัตราแลกเปลี่ยนในวันเดียวกันนั้นโดยใช้แหล่งข้อมูลจากรอยเตอร์เช่นเดิม  “แนวทางที่กำหนดไว้นี้เปรียบเสมือน TFEX เลื่อนวันซื้อขายวันสุดท้ายขึ้นมาเร็วขึ้นโดย TFEX ได้จัดทำแนวทางในรายละเอียดและนำส่งสมาชิกเพื่อช่วยให้สามารถประชาสัมพันธ์และทำความเข้าใจกับผู้ลงทุนเป็นการทั่วไป  ทั้งนี้ แนวทางข้างต้นจะพิจารณาใช้เมื่อเกิดเหตุจำเป็นเท่านั้น” นางเกศรากล่าวเสริม